復用前韵答魯直并呈明略
作者：晁補之
朝代：宋

paragraphs: 黄子人談不容口，豈與常人計升斗。
文章屈宋中阻艱，子欲一身追使還。
離騷憭慄悲草木，幽音細出芒絲間。
陽春絕句自雲上，折楊何煩嗑然賞。
橫經高辯一室驚，乍似遠人迷廣城。
隔河相和獨許我，枯枿亦有條之榮。
廖君不但西南美，誰見今人如是子。
多髯府掾正可謔，蠻語參軍寧素喜。
君不見古來皆醉餔糟難，沐浴何須仍振彈。
斲冰無處用蘭枻，芙蓉木末安能攀。
只無相報青玉案，自有平子愁關山。